FAKTA Tilsyn med DIA Privatskole

DIA Privatskole kom i september 2017 under tilsyn af Styrelsen for Undervisning og Kvalitet.

Årsagen skyldes, at referater for bestyrelsesmøder efter styrelsens vurdering "vækker tvivl om, hvorvidt skolen lever op til frihed- og folkestyrekravet".

I disse referater fra 2013 fremgår det blandt andet, at skolen "har behov for at fokusere på undervisningsmetoder på arabisk og islamisk uddannesle for at det kan tiltrække vores børn"

Derudover fremgår det også, at "overforbrug af make-up og stramtsiddende tøj" blandt pigerne ikke er tilladt i timerne. Skolen skal desuden have uddelt tasker og hijab til pigerne i forbindelse med planlægningen af Umrah (den lille pilgrimsfærd).

Styrelsen beder også om en redegørelse for samarbejdet med Den Islamiske Forening (DIF).

Derudover er skolen også under et økonomisk administrativt tilsyn grundet en bedragerisag med en tidligere viceskoleleder.

Kilde: Aktindsigt i Styrelsen for Undervisning og Kvalitets tilsynssag mod skolen